KIRJALLINEN KYSYMYS E-1291/98

esittäjä(t): Undine-Uta Bloch von Blottnitz (V) komissiolle

(29. huhtikuuta 1998)

Aihe: EU-varojen käyttö suunnitteilla olevan Monte Epomeon (Ischia) luonnonsuojelualueen poikki kulkevan tien rakentamiseen

Serrara Fontana -nimisessä kunnassa, joka on Napolin edustalla Välimeressä sijaitsevalla Ischian saarella, on viime viikonlopusta lähtien tehty maansiirtotöitä, jotta saaren korkeimman vuoren (Monte Epomeo) yli voitaisiin rakentaa leveä liittymätie. Roomalaisen ympäristöministerin Ronchin laatiman päätösluonnoksen mukaisesti Epomeon alue tulisi nimittää piakkoin luonnonsuojelualueeksi (Riserva Naturale dello Stato) muun muassa sen vuoksi, että alue on yksi merkittävimmistä eurooppalaisten muuttolintujen levähdyspaikoista. Luonnonsuojelualueeksi nimittäminen on kuitenkin edistynyt viimeisten kuukausien aikana erittäin hitaasti muun muassa sen vuoksi, että paikalliset metsästäjät ovat huolissaan mahdollisuudesta metsästää muuttolintuja Ischialla. Tien rakentamiseen on myönnetty miljardi liiraa EU:n varoista. Kuitenkin varat on oikeastaan myönnetty matkailijoita varten rakennettavien vaelluspolkujen rakentamiseksi ja ylläpitämiseksi.

1. Onko totta, että Serraran kunnalle myönnetään EU-varoja vaelluspolkujen rakentamista varten? Jos on, kuinka paljon?

2. Onko komissio sitä mieltä, että edellä mainittuja varoja voidaan käyttää myös leveän liittymätien rakentamiseen, jonka on tarkoitus kulkea luonnonsuojelualueeksi suunnitellun alueen poikki?

3. Onko komission mielestä mahdollista, että vääriin tarkoituksiin käytetyt EU-varat voitaisiin vaatia takaisin?

Komission jäsenen Monika Wulf-Mathiesinkomission puolesta antama vastaus

(25. kesäkuuta 1998)

Komission hallussa olevien vielä vahvistamattomien tietojen mukaan Italian viranomaiset ovat myöntäneet 1 175 000 000 liiraa (noin 600 000 ecua) julkista tukea vaellusreittien rakentamiseen Serrara Fontanan kunnassa sijaitsevalle Monte Epomeon vuorelle osana tavoitteen 1 mukaisia Italian alueen matkailua edistävää toimenpideohjelmaa. 50 prosenttia myönnettävästä tuesta rahoitetaan Euroopan aluekehitysrahastosta. Hankkeen on tietysti oltava yhteisön lainsäädännön ja erityisesti sen ympäristölainsäädännön sekä kyseisen ohjelman toimenpiteiden mukainen. Tukea ei saa käyttää muuhun tarkoitukseen kuten esimerkiksi leveän tien rakentamiseen alueelle.

On syytä muistuttaa, että Monte Epomeo sijaitsee alueella ITA 370300005 "Corpo centrale dell'Isola di Ischia", jota Italia on ehdottanut luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1991 annetun neuvoston direktiivin 92/43/ETY(1) mukaiseksi yhteisön tärkeänä pitämäksi alueeksi, joka on mahdollista nimetä erityisten suojelutoimien alueeksi. Mainitun direktiivin 6 artiklan 3 kohdan mukaan "kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi... on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella... toimivaltaiset kansalliset viranomaiset antavat hyväksyntänsä tälle suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen, ja kuultuaan tarvittaessa kansalaisia".

Hankkeen yhteisrahoittaminen rakennerahastoista on siis sallittua, jos direktiiviä 92/43/ETY (joka on siirretty osaksi Italian lainsäädäntöä 8. syyskuuta 1997 Italian tasavallan presidentin asetuksella nro 357) noudatetaan. Komissio korostaa myös, että rakennerahastojen toiminnan yhteensovittamista koskevassa asetuksessa(2) säädetään rahastojen tuen vähentämisestä, keskeyttämisestä tai lopettamisesta, jos ilmenee sääntöjenvastaisuuksia tai sellaisia keskeisiä muutoksia, jotka vaikuttavat toimen tai toimenpiteen täytäntöönpanon edellytyksiin ja joille ei ole haettu komission hyväksyntää.

Komissio ottaa yhteyttä asianomaisiin Italian viranomaisiin saadakseen selvennyksiä tätä hanketta koskeviin tietoihin.

(1) EYVL L 206, 22.7.1992.

(2) Asetus (ETY) 4253/88 - EYVL L 193, 31.7.1993.